open-index/open-wikipedia-markdown huggingface dataset:
Τζον Κλέλον Χολμς

Ο **Τζον Κλέλον Χολμς** (John Clellon Holmes, 12 Μαρτίου 1926 – 30 Μαρτίου 1988) ήταν Αμερικανός συγγραφέας, ποιητής και καθηγητής, εκπρόσωπος της λογοτεχνικής γενιάς των Μπιτ. Είναι περισσότερο γνωστός για την ημι-αυτοβιογραφική νουβέλα *[[Go]]* (1952) όπου για πρώτη φορά εμφανίστηκε και ο όρος «μπιτ γενιά», τον οποίο είχε αρχικά προτείνει το 1948 ο στενός φίλος του Χολμς, Τζακ Κέρουακ. Αξιοσημείωτα είναι τα δοκίμιά του *This Is the Beat Generation* (1952) και *Philosophy of the Beat Generation* (1958) για τη γενιά των Μπητ, καθώς και το δεύτερο μυθιστόρημά του, *The Horn* (1958), που πραγματεύεται τη τζαζ μουσική σκηνή της δεκαετίας του 1950. 

Έδωσε διαλέξεις στο Πανεπιστήμιο Γέιλ, στο Πανεπιστήμιο της Αϊόβα και στο Πανεπιστήμιο Μπράουν, ενώ συμμετείχε επίσης σε σεμινάρια δημιουργικής γραφής. Από το 1977 εργάστηκε ως τακτικός καθηγητής στο Πανεπιστήμιο του Άρκανσο. Πέθανε από καρκίνο το 1988.

## Εργογραφία
* *Go* (1952)
* *The Horn* (1958)
* *The Philosophy of the Beat Generation* (1958)
* *Get Home Free* (1964)
* *Nothing More to Declare* (1967)
* *The Bowling Green Poems* (1977)
* *Death Drag: Selected Poems 1948–1979* (1979)
* *Visitor: Jack Kerouac in Old Saybrook* (1981)
* *Gone in October: Last Reflections on Jack Kerouac* (1985)
* *Displaced Person: The Travel Essays* (1987)
* *Representative Men: The Biographical Essays* (1988)
* *Passionate Opinions: The Cultural Essays* (1988)
* *Dire Coasts: Poems* (1988)
* *Night Music: Selected Poems* (1989)

## Παραπομπές


## Βιβλιογραφία
*Ann Charters & Samuel Charters, *Brother Souls: John Clellon Holmes, Jack Kerouac, and the Beat Generation*, University of Mississippi Press 2010

Κατηγορία:Αμερικανοί συγγραφείς
Κατηγορία:Αμερικανοί ποιητές
Κατηγορία:Γενιά Μπητ
Σύμφωνο Μόλοφ-Καφαντάρη

Το **Σύμφωνο Μόλοφ-Καφαντάρη** ήταν διεθνής συνθήκη, η οποία υπεγράφη στις 8 Δεκεμβρίου 1927 μεταξύ του Βασιλείου της Βουλγαρίας και της Ελληνικής Δημοκρατίας.

## Ιστορικό πλαίσιο
Οι Βαλκανικοί Πόλεμοι προκάλεσαν μεταβολή των συνόρων στην περιοχή της Βαλκανικής Χερσονήσου γειτνιάζουσας του Αιγαίου Πελάγους. Ο Α΄ Βαλκανικός Πόλεμος προκάλεσε την υποχώρηση της Οθωμανικής Αυτοκρατορίας από, σχεδόν, το σύνολο της Ευρώπης. Ο Β΄ Βαλκανικός Πόλεμος ολοκληρώθηκε με την ήττα της Βουλγαρίας, η οποία υποχρεώθηκε στην υπογραφή της Συνθήκης του Βουκουρεστίου (1913) και την παραίτηση από τη διεκδίκηση, ως αποτέλεσμα, ορισμένων εκ των εδαφών που είχε καταλάβει στη διάρκεια του προηγούμενου πολέμου. Ο Α΄ Παγκόσμιος Πόλεμος κατέληξε σε νέα ήττα της Βουλγαρίας, η οποία υποχρεώθηκε στην υπογραφή της Συνθήκης του Νεϊγύ και την παραχώρηση της Δυτικής Θράκης στην Ελλάδα.

## Περιεχόμενο του συμφώνου
Το σύμφωνο υπεγράφη από τους Υπουργούς Οικονομικών του Βασιλείου της Βουλγαρίας, Βλαντιμίρ Μόλοφ, και της Δεύτερης Ελληνικής Δημοκρατίας, Γεωργίου Καφαντάρη. Έδωσε λύση στα οικονομικής φύσεως ζητήματα που σχετίζονταν με τη ρευστοποίηση των βουλγαρικών ιδιοκτησιών στην Ελλάδα και των ελληνικών ιδιοκτησιών στη Βουλγαρία. Η Ελλάδα υποχρεώθηκε στην καταβολή αποζημίωσης στη Βουλγαρία ύψους  λεβ της εποχής εκείνης. Ακολούθησε, επίσης, ως απόρροια αυτής, νέα ανταλλαγή πληθυσμών μεταξύ των δύο Κρατών.

## Έκθεση Φωτογραφιών

Image:Ethnographic-map-Thrace-1912-remake-draft.png|Εθνογραφικός χάρτης του βιλαετίου του Εντιρνέ το 1912
Image:Balkan Wars - Border changes.png|Οι εδαφικές μεταβολές που ακολούθησαν τους δύο Βαλκανικούς Πολέμους
Image:Traité de Neuilly-sur-Seine.png|Επιπτώσεις της Συνθήκης του Νεϊγύ
Image:Bulgarian refugees 1923.jpg|Βούλγαροι πρόσφυγες της Δυτικής Θράκης (1923)


## Παραπομπές


## Σχετικά Λήμματα
* Βαλκανικοί Πόλεμοι
* Α΄ Βαλκανικός Πόλεμος
* Β΄ Βαλκανικός Πόλεμος
* Συνθήκη του Νεϊγύ
* Ελληνοτουρκική ανταλλαγή πληθυσμών του 1923

## Εξωτερικός Σύνδεσμος
* Το αίτημα αποζημίωσης είναι ένδειξη οικονομικού προβλήματος - GR Reporter - 24 Μαρτίου 2015

Κατηγορία:Ιστορία των Βαλκανίων
Κατηγορία:Βαλκανικοί Πόλεμοι
Συμφωνο Μολοφ-Καφανταρη
Κατηγορία:Συνθήκες της Ελλάδας
Κατηγορία:Ελληνοβουλγαρικές σχέσεις
Ιριδοκυκλίτιδα

Η **Ιριδοκυκλίτιδα** είναι μιά φλεγμονώδης νόσος του ραγοειδούς χιτώνος του οφθαλμού.

## Ανατομική
Η σφαίρα του οφθαλμού αποτελείται από τρεις χιτώνες. Εξωτερικά βρίσκεται ο σκληρός χιτώνας του οφθαλμού (κερατοειδής), στό μέσον ο ραγοειδής και εσωτερικά ο αμφιβληστροειδής. Ο ραγοειδής χιτώνας αποτελείται από την ίριδα και το ακτινωτό σώμα προς τα εμπρός και τον χοριοειδή προς τα πίσω.

## Ταξινόμηση ανατομική
Οι φλεγμονές του ραγοειδούς χιτώνος λέγονται ραγοειδίτιδες. Είναι τρείς: Η Πρόσθια ραγοειδίτιδα ή ιριδοκυκλίτιδα, η μέση ραγοειδίτθδα και η οπίσθια ραγοειδίτιδα.

## Αιτιολογία
Οι ιριδοκυκλίτιδες έχουν πολλά αίτια, είναι όμως συχνά ιδιοπαθείς, δηλαδή δεν ανευρίσκεται το ακριβές αίτιό τους. Μπορεί όμως και να συνοδεύουν άλλες οφθαλμικές ή συστηματικές αιτίες. Αυτές λέγονται δευτεροπαθείς ιροδοκυκλίτιδες. Μερικά νοσήματα που σχετίζονται με αυτήν είναι τα εξής:
* Πρόσθια ραγοειδίτιδα μπορεί να ακολουθήσει έναν τραυματισμό ή μια χειρουργική επέμβαση, ενώ αρκετά συχνό αίτιο είναι και οι ερπητικές λοιμώξεις του οφθαλμού, συμπεριλαμβανομένου και του έρπητα ζωστήρα.
Μια εργαστηριακή εξέταση που αναζητά το λευκοκυτταρικό αντιγόνο B27 (HLA-B27) είναι αρκετά συχνά θετική.
* Συστηματικά νοσήματα, όπως οι οροαρνητικές αρθρίτιδες (αγκυλωτική σπονδυλίτιδα, ψωριασική αρθρίτιδα κ.α.) αλλά και η φυματίωση, η σύφιλη και η σαρκοείδωση, μπορούν να είναι αίτια ιριδοκυκλίτιδας.

## Κλινική εικόνα
Τα συμπτώματα περιλαμβάνουν φωτοφοβία, πόνο που επιδεινώνεται με το διάβασμα, δακρύρροια και ερυθρότητα, που μπορεί να είναι εντονότερη γύρω από τον κερατοειδή. Ο σπασμός του σφιγκτήρα της κόρης προκαλεί τη συστολή της (μύση), ενώ σε σοβαρές περιπτώσεις τα φλεγμονώδη στοιχεία αθροίζονται στο κάτω μέρος του προσθίου θαλάμου σχηματίζοντας υπόπυο. Η ιριδοκυκλίτιδες μπορεί να είναι οξείες ή χρόνιες, μονόπλευρες ή αμφοτερόπλευρες, ενώ αρκετά συχνά υποτροπιάζουν.

## Θεραπεία
Η βασική θεραπεία των ιριδοκυκλίτιδων, εφόσον βέβαια είναι δυνατόν να αποκλεισθεί το πρωτοπαθές αίτιο- είναι τα κολλύρια Κορτιζόνης και τα μυδριατικά κολλύρια. Αν η νόσος μεταπέσει σε πιο βαριά μορφή, μπορούν να εμφανιστούν επιπλοκές, όπως γλαύκωμα, καταρράκτης και οίδημα της ωχράς, που αντιμετωπίζονται κατά περίπτωση.

Κατηγορία:Οφθαλμολογικές παθήσεις
Θαλασσαετός (γένος)

Ο **Θαλασσαετός** ή επιστημονικά **Αλιαετός** (*Haliaeetus*) είναι γένος αρπακτικών πουλιών της τάξης Αετόμορφα. Περιλαμβάνει όλους τους θαλασσαετούς και τους ψαραετούς, πλην του ψαραετού του είδους *Pandion haliaetus.* Στην Ελλάδα απαντάται ο ευρωπαϊκός θαλασσαετός. 

## Γεωγραφική κατανομή
Οι θαλασσαετοί έχουν ευρεία κατανομή σε όλον τον κόσμο, από τη Σιβηρία εώς την Αυστραλία, πλην της Νοτίου Αμερικής και της Ανταρκτικής.

## Βιότοπος
Σε αντίθεση με τους περισσότερους αετούς, οι θαλασσαετοί προτιμούν τους υγρότοπους, από αλπικές λίμνες μέχρι ανοιχτά πελάγη, όπου προσλαμβάνουν την κύρια πηγή τροφής τους, τα ψάρια. Μερικά είδη πηγαίνουν και σε ιχθυοκαλλιέργειες για πιο εύκολη συλλογή τροφής. Φωλιάζουν σε κορυφές κωνοφόρων δέντρων γενικά κοντά στο νερό, ενώ τα είδη που ζουν σε τροπικές περιοχές φωλιάζουν σε ποικιλίες τροπικών δέντρων.

## Είδη
Το γένος ***Αλιαετός*** περιλαμβάνει 8 είδη:
*(Ευρωπαϊκός) Θαλασσαετός (Haliaeetus albicilla)
*Λευκοκέφαλος θαλασσαετός (Haliaeetus leucochephalus)
*Λευκόγαστρος θαλασσαετός (Haliaeetus leucogaster) 
*Θαλασσαετός του Σανφόρντ (Haliaeetus sanfordi)
*Θαλασσαετός του Στέλερ (Haliaeetus pelagicus)
*Αφρικανικός ψαραετός (Haliaeetus vocifer)
*Ψαραετός της Μαδαγασκάρης (Haliaeetus vociferoides)
*Καστανός ψαραετός (Haliaeetus leucoryphus)

## Παραπομπές


Κατηγορία:Αετόμορφα
Τυφώνας Μπέτσι

Ο **τυφώνας Μπέτσι** (*Hurricane Betsy*) ήταν ένας έντονος και καταστροφικός τροπικός κυκλώνας που προκάλεσε εκτεταμένες καταστροφές σε περιοχές της Φλόριντα και άλλων πολιτειών των Η.Π.Α. τον Σεπτέμβριο του 1965.

## Ιστορικό
Ο τυφώνας Μπέτσι σκόρπισε το θάνατο και την καταστροφή στις νότιες πολιτείες των Η.Π.Α. Το δεύτερο δεκαήμερο του Σεπτεμβρίου του 1965, οι νεκροί ξεπέρασαν τους ογδόντα, ενώ χιλιάδες ήταν οι τραυματίες και δεκάδες χιλιάδες οι άστεγοι. Στη Νέα Ορλεάνη, όπου 75 άνθρωποι έχασαν τη ζωή τους, το σχολείο μετατράπηκε εσπευσμένα σε καταφύγιο αστέγων. Ωστόσο, με τη στάθμη των υδάτων να ανέρχεται επικίνδυνα, το κέντρο εκκενώθηκε με τη σειρά του και αυτό. Τιτάνιες ήταν οι προσπάθειες των σωστικών συνεργείων για να απεγκλωβιστούν εκείνοι που είχαν καταφύγει στις στέγες των σπιτιών τους. Σε μία μόνο περιοχή, εκείνοι που είχαν καταφύγει σε στέγες και δέντρα, ξεπερνούσαν τις δύο χιλιάδες. Σε άλλες έφτασαν τις δέκα χιλιάδες. Στη Φλόριντα, τη Λουιζιάνα και τις όχθες του Μισσισσιππή, εκεί που ο τυφώνας ξέσπασε με μεγαλύτερη ένταση, το συνολικό κόστος αποκατάστασης των καταστροφών ξεπέρασε το ένα δισεκατομμύριο δολάρια.

Μετά το καταστροφικό πέρασμα του τυφώνα Μπέτσι, εγκρίθηκε από το Κογκρέσο των Ηνωμένων Πολιτειών η αντιπλημμυρική θωράκιση της Νέας Ορλεάνης.

## Παραπομπές


Μπετσι
Κατηγορία:1965
Ιωάννης Βελεγρής

Ο **Ιωάννης Βελεγρής** ήταν Έλληνας στρατιωτικός (1889 - 1949).

## Βιογραφία
Γεννήθηκε στο χωριό Φουρνές Κυδωνίας του νομού Χανίων. Κατετάγη στον Ελληνικό στρατό το 1916 από το 1917 μέχρι το 1923, φέροντας διάφορους βαθμούς, έλαβε μέρος σε πολεμικές επιχειρήσεις που διεξήχθησαν σε διάφορα πολεμικά μέτωπα.

Έλαβε μέρος στο κίνημα της 1ης Μαρτίου 1935  μαζί με πολλούς άλλους βενιζελικούς αξιωματικούς και για το λόγο αυτό αποτάχθηκε από το στράτευμα καταδικασθείς μάλιστα και σε φυλάκιση 3 ετών. Το κίνημα αυτό είχε ως πρωταγωνιστές από τη μια τους κινηματίες βενιζελικούς αξιωματικούς και από την άλλη την αντιβενιζελική κυβέρνηση του Παναγή Τσαλδάρη.

## Δράση κατά τη Γερμανική κατοχή
Κατά τη Μάχη της Κρήτης το Μάιο του 1941, είχε αναλάβει Διοικητής λόχου πολυβόλων και πολέμησε με τους άνδρες του από την 20-5-1941 μέχρι του πέρατος της μάχης εις την ευρύτερη περιοχή της Αγίας Κυδωνίας. Προκάλεσε σοβαρές απώλειες στους εισβολείς αλεξιπτωτιστές. Από τα πυρά των πολυβόλων του λόχου του, κατερρίφθησαν δύο αεροπλάνα.

Από το 1942 συμμετέχει στην οργάνωση της Εθνικής Αντίστασης. Το Δεκέμβριο του 1942 εντάχθηκε στη μονάδα 133 του Συμμαχικού Στρατηγείου Μέσης Ανατολής, με σκοπό να διοργανώσει και να διοικήσει αντάρτες και δίκτυο κατασκοπείας στην επαρχία Κυδωνίας του νομού Χανίων.

Το Φεβρουάριο του 1944 συνελήφθη από τους Γερμανούς, λόγω της αντιστασιακής δράσεως του, μαζί με άλλους αγωνιστές και όλοι μαζί μεταφερόντουσαν στις φυλακές Αγιάς. Όμως κατά τη διαδρομή δε δίστασε να πηδήσει από το αυτοκίνητο που τους μετέφερε και να διαφύγει, παρά το ότι βαλλόταν από τα πυρά των όπλων των συνοδών Γερμανών στρατιωτών και τελικά κατόρθωσε να σωθεί. Όλοι οι λοιποί εκτελέστηκαν.

Λίγο αργότερα, διοργάνωσε το Τάγμα Μαχητών, το οποίο αναγνωρίστηκε από το Συμμαχικό Στρατηγείο Μέσης Ανατολής ως «Τάγμα Μπελεγρή». Ως διοικητής του, έλαβε μέρος στις εξής μάχες:

* Στη μάχη των Κεραμιών την 28-9-1944, σε επίθεση που έκαναν οι Γερμανοί στην περιοχή.
* Στη μάχη της 15-10-1944 εις την περιοχή Φουρνέ – Μεσκλών, κατά την οποία αποκρούστηκε επίθεση των Γερμανών εναντίον του Τάγματός του. 

Για τη δράση του κατά τη μάχη αυτή, μετά από πρόταση του Ανεξαρτήτου Συντάγματος, η Στρατιωτική Διοίκηση Κρήτης έκανε εύφημο μνεία με Διαταγή της, τόσο για αυτόν, όσο και για συμπολεμιστές του.

Μετά από εντολή της Ελληνικής Κυβέρνησης του Καΐρου, όταν ιδρύθηκε το Ανεξάρτητο Σύνταγμα Χανίων, ανέλαβε τη Διοίκηση του ΙΙ Τάγματος, το οποίο διοίκησε μέχρι της 28-2-1945, οπότε μετατέθηκε και ανάλαβε διοικητής τάγματος στην 19η Ταξιαρχία Κρήτης.

Ο ταγματάρχης Ιωάννης Βελεγρής, αναγνωρίστηκε επίσημα από το Ελληνικό Κράτος, ως Αρχηγός ΕΑΟ Ανεξαρτήτου Τάγματος Κυδωνίας, διά του από 9-10-1952 Β.Δ. (ΦΕΚ 316/1952). 

Πέθανε το 1949. 

Κατηγορία:Έλληνες αντιστασιακοί
Κατηγορία:Έλληνες αξιωματικοί του Στρατού Ξηράς
Κατηγορία:Βενιζελισμός
Glitch

***Glitch*** ονομάζεται το σφάλμα που συμβαίνει σε ένα ηλεκτρονικό σύστημα, το οποίο έχει μικρή διάρκεια ζωής. Ο όρος συχνά χρησιμοποιείται για να περιγράψει ένα αιφνίδιο σφάλμα που διορθώνεται αυτόματα μόνο του, και συνεπώς είναι δύσκολο να εντοπιστεί. Πρόκειται για ένα κοινό πρόβλημα στις βιομηχανίες υπολογιστών και ηλεκτρονικών, στην πτώση των προγραμμάτων, αλλά και στους παίκτες βιντεοπαιχνιδιών. Η λέξη προέρχεται από τα αρχικά της φράσης "Goes Lumpy Initially Then Completely Haywire".

Κατηγορία:Ανωμαλίες λογισμικού
Κατηγορία:Σφάλματα υπολογιστών
Ο καθρέφτης και το μαχαίρι

**Ο καθρέφτης και το μαχαίρι** είναι βιβλίο του Μάνου Χατζιδάκι. Η πρώτη έκδοση του βιβλίου έγινε το 1988 από τις εκδόσεις Ίκαρος.

## Περιεχόμενο

### Δοκίμια και συνεντεύξεις
Το βιβλίο αποτελείται από μικρό εισαγωγικό σημείωμα του εκδότη και τριάντα έξι κείμενα του Μάνου Χατζιδάκι. Τα εξής:

* Για το ρεμπέτικο
* «Ο Φτωχός Ναύτης»
* Η σημασία μιας παράδοσης στον καιρό μας
* Ο Φελλίνι, ο Νίνο Ρότα και μια «Πρόβα Ορχήστρας»
* Για το τραγούδι
* Συνομιλία με τον Λεωνίδα Κύρκο
* Μια σοσιαλιστική πέστροφα νεοελληνικής καταγωγής
* Η Ελλάδα ποτέ δεν πεθαίνει
* Μια μωβ σκιά Μαΐου
* Μπεζάρ: «Οι δικές μου ρίζες είναι θάλασσα»
* Τα παιδιά της γαλαρίας
* Ο εξουσιαστής
* «Και τώρα, κάτι για μας εδώ να πούμε!»
* Κάτι για μας εδώ να πούμε ΙΙ
* Η πολιτική στην Τέχνη και η κακή Τέχνη της πολιτικής
* Το υπέρμετρο βάρος των οικονομικών μας ανησυχιών
* Πολιτικές τελετουργίες ή το τραπέζι του Ινδιάνου
* Η λιποθυμία των λέξεων πάνω σε πέντε γραμμές
* Αναρχικός: Ένας μύθος σύγχρονης καταδίωξης
* Ο Νίκος Γκάτσος – ένας πολύ αυστηρός φίλος
* Ψηφιδωτό Μαρτίου '86
* Οι άτεγκτοι
* Αντι-αναμνήσεις
* Για τον Νίκο Γκάτσο
* Για την Μάτση Χατζηλαζάρου
* Για την 13η επέτειο της αποκαταστάσεως της Δημοκρατίας
* Για τον Οδυσσέα Ελύτη
* Ο λόγος για τους Έλληνες νέους του '88
* Για την ευπρέπεια και την αξιοπρέπεια
* Μια διαδρομή στο χρώμα του κεραμιδιού
* Για τον Γιάννη Τσαρούχη
* Νηοπομπή ή In Germany before the War
* Ο Σαίξπηρ είναι περίεργα ντυμένος
* Ένας φανατικός Έλλην
* Η αλήθεια για έναν ζωγράφο μέσα από καμπύλες και άστρα
* Διαμαρτυρία για την κράτηση της Βογιατζή με το παιδί της

Από αυτά, το *Συνομιλία με τον Λεωνίδα Κύρκο* είναι συνέντευξη του Λεωνίδα Κύρκου στον Μάνο Χατζιδάκι και το *Μπεζάρ: «Οι δικές μου ρίζες είναι θάλασσα»* συνέντευξη του Μωρίς Μπεζάρ στον Μάνο Χατζιδάκι, ενώ το *Ο Νίκος Γκάτσος – ένας πολύ αυστηρός φίλος* είναι συνέντευξη του Μάνου Χατζιδάκι στους Αντώνη Φωστιέρη και Θανάση Νιάρχο και το *Ο Σαίξπηρ είναι περίεργα ντυμένος*  συνέντευξη του Μάνου Χατζιδάκι στον Θανάση Φωσκαρίνη.

Τα υπόλοιπα κείμενα είναι δοκίμια, άρθρα και ομιλίες, του Μάνου Χατζιδάκι για τους Φεντερίκο Φελίνι, Νίνο Ρότα, Κάρολο Κουν, Νίκο Γκάτσο, Μάτση Χατζηλαζάρου, Οδυσσέα Ελύτη, Γιάννη Μόραλη, Γιάννη Τσαρούχη, Ζυλ Ντασέν, αλλά και δοκίμια για τα τραγούδια, τη μουσική, την τέχνη, τη δημοκρατία, την πολιτική και πολλά άλλα. Σύγχρονα και ασύγχρονα.

### Φωτογραφίες
Στο βιβλίο περιέχονται και εξήντα πέντε φωτογραφίες σχολιασμένες από τον Μάνο Χατζιδάκι. Φωτογραφίες από τη ζωή του, αλλά και φωτογραφίες καλλιτεχνών που θαύμαζε και επηρεάστηκε από αυτούς, όπως οι Κουρτ Βάιλ, Ζαν Κοκτώ, Ιγκόρ Στραβίνσκι, Αρθούρος Ρεμπώ, Βασίλης Τσιτσάνης, Ραϊμόν Ραντιγκέ, Τ. Σ. Έλιοτ, Τόμας Μαν, Φραντς Σούμπερτ, Γιώργος Σεφέρης, Κοσμάς Πολίτης, Διονύσιος Σολωμός, Ζαν Ζενέ κ.ά.

## Εκδόσεις
Την πρώτη έκδοση του 1988, ακολούθησε μία δεύτερη έκδοση το 1995, μία τρίτη το 1999, μία τέταρτη το 2004, μία πέμπτη το 2008 και μία έκτη το 2013. Όλες από τις εκδόσεις Ίκαρος.

## Βιβλιογραφία
* 

## Δείτε επίσης
* Τα σχόλια του Τρίτου

## Εξωτερικοί σύνδεσμοι
* hadjidakis.gr, Ο καθρέφτης και το μαχαίρι.

Κατηγορία:Δοκίμια του Μάνου Χατζιδάκι
Ταβουλλάριος

Ο **Ταβουλλάριος** ή **Ταβελλίων** ήταν βυζαντινός αξιωματούχος αντίστοιχος του σημερινού συμβολαιογράφου. Οι Ταβουλλάριοι ήταν απαραίτητοι όταν κάποιος ήθελε να κάνει συμβόλαιο αγοράς ή προίκας ή διαθήκες να επικυρώνει έγγραφα κ.α..

Ήταν υποχρεωμένος να γράφει ο ίδιος χειρόγραφα το συμβόλαιο για να είναι έγκυρο αλλά για βοήθεια είχε στην υπηρεσία του κι έναν γραφέα. Στην Κωνσταντινούπολη κατά τον 10ο αιώνα αναφέρονται 24 Ταβουλλάριοι που αποτελούσαν συντεχνία χωρίς δυνατότητα αύξησης του αριθμού τους, ήταν κλειστό επάγγελμα και για να γίνει κάποιος μέλος ήταν δύσκολο, πάλι η αμοιβή τους ήταν καθορισμένη από έπαρχο της πόλης που ήταν διοικητικά ανώτερός τους. Η συντεχνία τους είχε έναν πρόεδρο, αρχηγό, που λεγόταν Πριμμικήριος, η θέση των Ταβουλλάριων δεν ήταν κληρονομική, δεν επιτρεπόταν να εκλέξουν νέο μέλος που ήταν συγγενείς κάποιου από αυτούς, κι είχαν ιεραρχία ανάλογα της παλαιότητας στο επάγγελμα.

Για να γίνει κάποιος Ταβουλλάριος έπρεπε να ξεκινήσει από μικρή ηλικία, να είναι μορφωμένος και νομομαθής, συνήθως σε ιδιωτικά σχολεία γιατί δεν υπήρχαν δημόσια, και ελεγχόταν από το κράτος για τις γνώσεις του και αν είχε πληρώσει τα δίδακτρα. Επί Μακεδονικής δυναστείας αναφέρεται σχολή Ταβουλλάριων η οποία καταργήθηκε το 1045.

Ο κάθε ταβουλλάριος είχε διαφορετική περιοχή δικαιοδοσίας στην πόλη και μόνο σε αυτή μπορούσε να ασκήσει τα καθήκοντα του χωρίς να είναι απόλυτα δεσμευτικό αυτό. Αν ένας Ταβουλλάριος έπεφτε συχνά σε παραπτώματα τιμωρούνταν από τον έπαρχο της πόλης με βαρύτερη τιμωρία την εκδίωξη του από την συντεχνία χωρίς να μπορεί να ασκήσει ποτέ ξανά το επάγγελμα. Από τον 12ο αιώνα Ταβουλλάριοι γίνονταν και κληρικοί, ενώ ο τίτλος αναφέρεται και μετά την κατάλυση της Βυζαντινής αυτοκρατορίας τον 15ο αιώνα.

## Παραπομπές


## Πηγές
* Ν. Νεράντζη - Βαρμάζη, Οι Βυζαντινοί Ταβουλλάριοι

Κατηγορία:Βυζαντινοί νομικοί τίτλοι
Γιαν ντε Μπέερ

Ο **Γιαν ντε Μπέερ** (Jan de Beer, περ. 1475 - 1528) ήταν Φλαμανδός ζωγράφος και δημιουργός σχεδίων.

## Βίος
ο Γιαν ντε Μπέερ γεννήθηκε είτε μέσα είτε κοντά στην Αμβέρσα. Σύμφωνα με το Ολλανδικό Ίδρυμα Ιστορίας της Τέχνης (Rijksbureau voor Kunsthistorische Documentatie, RKD) ήταν γιος του ζωγράφου Κλάες ντε Μπέερ (Claes de Beer) και πατέρας του υαλογράφου Άρνουλντ ντε Μπέερ (Arnould de Beer). Μαθητής στη Συντεχνία του Αγίου Λουκά της Αμβέρσας, έγινε "Δάσκαλος" το 1504.  Το 1515 έγινε επικεφαλής της Συντεχνίας. Αργότερα άρχισε να αναλαμβάνει μαθητευόμενους, περιλαμβανομένου του γιου του, Άερτ ντε Μπέερ (Aert de Beer).  Απεβίωσε στη γενέθλια πόλη του, την Αμβέρσα.



File:Jan_de_Beer_-_Triptych_-_WGA1560.jpg|*Τρίπτυχο με την Γέννηση*, 1515, Κολωνία, Wallraf-Richartz-Museum
File:Jan_de_Beer_-_Annunciation_-_WGA1562.jpg|*Ευαγγελισμός*, 1520, Μαδρίτη, Μουσείο Thyssen-Bornemisza
File:Jan_de_Beer_-_Birth_of_the_Virgin_-_WGA1561.jpg| *Η γέννηση της Παναγίας*, 1520, Μαδρίτη, Μουσείο Thyssen-Bornemisza
File:Jan_de_Beer_(Attr.)_-_The_Nativity.jpg|*Η Γέννηση* [;], 1515-25, Barber Institute of Fine Arts
File:Jan_de_Beer_-_Penitent_St._Jerome_in_a_landscape.jpg|* Η μετάνοια του Αγίου Ιερωνύμου*, 1520-25, Βιέννη, Μουσείο Ιστορίας της Τέχνης
File:Jan_de_Beer_-_adoration_des_mages.jpg|*Τρίπτυχο με την Προσκύνηση των Μάγων*, Narbonne, Musée des Beaux-Arts  


## Δείτε επίσης
* Κατάλογος Φλαμανδών ζωγράφων

## Παραπομπές


## Εξωτερικοί σύνδεσμοι
*  Jan de Beer Profile
* Jan de Beer on Artnet

Κατηγορία:Πρώιμη φλαμανδική ζωγραφική
Κατηγορία:Φλαμανδοί ζωγράφοι
Γιόος ντε Μπέερ

Ο **Γιόος ντε Μπέερ** (Joos de Beerdied 1591) ήταν πρώιμος Ολλανδός ζωγράφος από την Ουτρέχτη.

## Βίος
Σύμφωνα με τον ζωγράφο, ποιητή και ιστορικό της τέχνης Κάρελ φαν Μάντερ (17ος αιώνας) ο Γιόος ντε Μπέερ ήταν μαθητής του Φρανς Φλόρις (Frans Floris) στην Αμβέρσα, αλλά αργότερα επέστρεψε στη γενέθλια πόλη του και έγινε δάσκαλος των επίσης ζωγράφων Άμπραχαμ Μπλούμαερτ (Abraham Bloemaert) και Γιοάχιμ Βτεβάελ (Joachim Wtewael)

Με τον Άντονι Μπλόκλαντ φαν Μόντφοορτ (Anthonie Blocklandt van Montfoort), ο οποίος συμμαθήτευσε με τον Φρανς Φλόρις, είναι γνωστός ως ιδρυτής της σχολής ζωγραφικής της Ουτρέχτης, η οποία ξεκίνησε περί το 1590. Ο φαν Μάντερ αναφέρει ότι ο ντε Μπέερ είχε πολλούς πινακες του Μπλόκλαντ στο εργαστήριό του, τους οποίους αντέγραψε ο νεαρός Μπλούμαερτ.

## Δείτε επίσης
* Κατάλογος Φλαμανδών ζωγράφων

## Παραπομπές


Κατηγορία:Ολλανδοί ζωγράφοι
Κατηγορία:Φλαμανδοί ζωγράφοι
Κατηγορία:Πρώιμη φλαμανδική ζωγραφική
Αλεξάντερ Μπένινγκ

Ο **Αλεξάντερ Μπένινγκ** (Alexander Bening, απεβ. το 1519), επίσης γνωστός και ως Σάντερς Μπένινγκ (Sanders Bening) ήταν μικρογράφος και εικονογράφος της σχολής της Γάνδης / Μπρυζ και της ολλανδικής παράδοσης. Η ημερομηνία γέννησής του είναι άγνωστη.

Ο Μπένινγκ ήταν μέλος οικογένειας εικονογράφων από τη Νότια Ολλανδία. Νυμφεύτηκε την Κατελάιν φαν ντερ Χους, πιθανότατα αδελφή ή ανεψιά του ζωγράφου Χούγκο φαν ντερ Χους (Hugo van der Goes). Ο Μπένινγκ είχε δύο γιους: Τον Σίμον Μπένινγκ (Simon Bening), ο οποίος εκπαιδεύτηκε στην τέχνη του πατέρα του, και τον Πάουλ Μπένινγκ, του οποίου το επάγγελμα δεν είναι γνωστό. 

Δεν υπάρχει τεκμηριωμένο έργο του Μπένινγκ. Καταγραφές αρχείων καταδεικνύουν ότι το 1469 έγινε μέλος της Συντεχνίας του Αγίου Λουκά. Ο Σάντερς και η οικογένειά του ζούσαν στη Γάνδη, αλλά το 1486 έγινε επίσης μέλος της συντεχνίας του Αγίου Λουκά της Αμβέρσας και της συντεχνίας των Αγίων Ιωάννη και Λουκά της Μπρυζ, οι οποίες περιλάμβαναν όλους όσοι είχαν σχέση με την παραγωγή βιβλίων.

## Δείτε επίσης
* Κατάλογος Φλαμανδών ζωγράφων

## Παραπομπές


## Εξωτερικοί σύνδεσμοι
*Gerard David: purity of vision in an age of transition, an exhibition catalog from The Metropolitan Museum of Art (fully available online as PDF), which contains material on Bening (see index)

Κατηγορία:Φλαμανδοί ζωγράφοι
Κατηγορία:Πρώιμη φλαμανδική ζωγραφική
Τσιγκόζιε Ομπιόμα

Ο **Τσιγκόζιε Ομπιόμα** (Chigozie Obioma) είναι Νιγηριανός συγγραφέας, γεννημένος το 1986 στην πόλη Άκουρε της Νιγηρίας. Από το Φθινόπωρο του 2015 διδάσκει λογοτεχνία και δημιουργική γραφή στο Πανεπιστήμιο της Νεμπράσκα.
## Βιογραφία
Ο Ομπιόμα γεννήθηκε στο Άκουρε, στη νοτιοδυτική Νιγηρία, σε μια πολυμελή οικογένεια με 12 παιδιά. Ανήκει στη φυλή των Ίγκμπο και μητρικές του γλώσσες ήταν τα Γιορούμπα, τα Ίγκμπο και τα Αγγλικά. Στα παιδικά και νεανικά του χρόνια τον είχαν γοητεύσει οι ελληνικοί μύθοι και οι Άγγλοι κλασσικοί συγγραφείς όπως ο Σαίξπηρ, ο Τζον Μίλτον, ο Τόμας Χάρντυ κ.ά.

Σπούδασε για 2 χρόνια στο Διεθνές Πανεπιστήμιο Κύπρου, ένα ιδιωτικό αγγλόφωνο πανεπιστήμιο της Βόρειας Λευκωσίας. Ενώ ακόμη σπούδαζε, ξεκίνησε τη συγγραφή του πρώτου του μυθιστορήματος, το οποίο ολοκλήρωσε κατά την παραμονή του στον καλλιτεχνικό ξενώνα Ledig House, στην πολιτεία της Νέας Υόρκης, όπου βρισκόταν από το φθινόπωρο του 2012 με υποτροφία.  Στο Πανεπιστήμιο του Μίσιγκαν ολοκλήρωσε το μεταπτυχιακό του στη δημιουργική γραφή. Από αυτό το πανεπιστήμιο τιμήθηκε με το βραβείο Hopwood λογοτεχνίας το 2013 και ποίησης το 2014. Διηγήματά του έχουν δημοσιευτεί σε περιοδικά όπως τα Virginia Quarterly Review και New Madrid. Το δοκίμιό του με τίτλο *Audacity of Prose* (Η τόλμη της πρόζας) είχε σημαντική απήχηση.

*Οι Ψαράδες*, το πρώτο του μυθιστόρημα, συμπεριλήφθηκε στη βραχεία λίστα του Βραβείου Μπούκερ και του Βραβείου Πρωτοεμφανιζόμενου Συγγραφέα στο Φεστιβάλ του Εδιμβούργου. Κέρδισε το Βραβείο FT/OppenheimerFunds Emerging Voices 2015. Η κριτική των New York Times τον απεκάλεσε διάδοχο του Τσινούα Ατσέμπε. Η πλοκή 
του μυθιστορήματος περιστρέφεται γύρω από τις δοξασίες των Ίγκμπο σχετικά με το πεπρωμένο, οι οποίες σύμφωνα με τον συγγραφέα, φέρουν ομοιότητες με την αρχαία ελληνική τραγωδία και με τις σαιξπηρικές τραγωδίες.

## Ελληνικές μεταφράσεις
**Οι Ψαράδες*, Εκδόσεις Μεταίχμιο, 2015, μετάφραση: Ιωάννα Ηλιάδη, ISBN 978-618-03-0077-2

## Παραπομπές


## Εξωτερικοί σύνδεσμοι
* http://www.chigozieobioma.com 

Κατηγορία:Νιγηριανοί συγγραφείς
Ρέισον Τέρι

Ο **Ρέισον Τέρι**, γεννημένος στις 7 Απριλίου 1984 στο Γουίνστον-Σάλεμ της Βόρειας Καρολίνας, είναι Αμερικανός καλαθοσφαιριστής, ο οποίος αγωνίζεται στην θέση του σμολ φόργουορντ.

## Καριέρα
Ο Τέρι φοίτησε στο πανεπιστήμιο της Βόρειας Καρολίνας από το 2003 ως το 2007, με καλύτερη του χρονιά το 2006-07, όταν είχε μέσο όρο 14,3 πόντων και 6,2 ριμπάουντ σε 31 αγώνες. Μετά την αποφοίτηση του έγινε ντραφτ στο # 44 του 2007 από τους Ορλάντο Μάτζικ, οι οποίοι τον αντάλλαξαν με τον Μίλοβαν Ράκοβιτς των Ντάλας Μάβερικς.

Τον Αύγουστο του 2007, υπέγραψε στην ομάδα του Άρη, παίζοντας σε 17 παιχνίδια της κανονικής περιόδου του ελληνικού πρωταθλήματος, με μέσο όρο 6,2 πόντων, ενώ στα πλέι-οφ είχε 10 πόντους και 7 ριμπάουντ σε σύνολο τριών αγώνων.

Το καλοκαίρι του 2008, αγωνίστηκε στο Rocky Mountain Revue με την ομάδα των Μάβερικς, αλλά μέσα στην αγωνιστική περίοδο μεταγράφηκε στην Βίρτους Μπολόνια, με την οποία έφθασε στην προημιτελική φάση του EuroChallenge. Ακολούθησε η συνεργασία του με την ισπανική Ομπραδόιρο, πριν συμμετάσχει στο Summer League του NBA με την ομάδα των Πόρτλαντ Τρέιλ Μπλέιζερς.

Την σεζόν 2010-11, φόρεσε την φανέλα της γερμανικής Μπάμπεργκ, για να συνεχίσει την επόμενη χρονιά με την ουκρανική Κιμίκ και την μεθεπόμενη στην λιβανέζικη Σάμπβιλ.

Τον Σεπτέμβριο του 2013, αποφάσισε να συνεχίσει την καριέρα του στην γαλλική Λε Μαν, με την οποία είχε 10,4 πόντους και 3,7 ριμπάουντ ανά αγώνα. Την επόμενη σεζόν, φόρεσε την φανέλα της λιβανέζικης Τάνταμον Ζουκ, της πορτορικανικής Μαρατονίστας ντε Κοάμο και της βενεζουαλικής Τροταμούντος ντε Καραμπόμπο. Την σεζόν 2015-16, υπέγραψε στην δομινικανή Κανιέρος ντελ Έστε.

## Παραπομπές


## Πηγές
* Reyshawn Terry Player Profile, North Carolina
* Reyshawn Terry Stats - Sports-Reference.com
* TERRY, REYSHAWN - Welcome to EUROLEAGUE BASKETBALL

Κατηγορία:Αμερικανοί καλαθοσφαιριστές
Κατηγορία:Καλαθοσφαιριστές Άρη Θεσσαλονίκης
Κατηγορία:Καλαθοσφαιριστές ιταλικών συλλόγων
Κατηγορία:Καλαθοσφαιριστές Ομπραδόιρο
Κατηγορία:Καλαθοσφαιριστές γερμανικών συλλόγων
Κατηγορία:Καλαθοσφαιριστές ουκρανικών συλλόγων
Κατηγορία:Καλαθοσφαιριστές Λε Μαν Σαρτ Μπασκέτ
Κατηγορία:Καλαθοσφαιριστές Μπρόζε Μπάσκετς
Κατηγορία:Καλαθοσφαιριστές λιβανέζικων συλλόγων
Κατηγορία:Καλαθοσφαιριστές πορτορικανικών συλλόγων
Κατηγορία:Καλαθοσφαιριστές βενεζουελάνικων συλλόγων
Νησίδα λιμνοθάλασσας Πάπα

Πρόκειται για μικρή νησίδα που βρίσκεται στο βόρειο τμήμα της λιμνοθάλασσας του Αράξου στη δυτική Αχαΐα.

Επικοινωνεί με το ύψωμα «Βάρδια», το οποίο βρίσκεται στην περιοχή του ακρωτηρίου του Αράξου, με μια μικρή ξύλινη γέφυρα. Είναι μη επισκέψιμη επειδή βρίσκεται στην απαγορευμένη ζώνη του Ναυτικού Οχυρού Αράξου. 

## Ιστορικά στοιχεία
Αναφέρεται από την αρχαιολόγο Μαρία Λακάκη ότι πάνω στη νησίδα υπήρχε κατά την αρχαιότητα αγροτικό ιερό της ελληνιστικής περιόδου.

Πάνω της βρίσκεται το πολύ παλιό εκκλησάκι του Αγίου Ιωάννου του Θεολόγου και ήταν, όπως αναφέρει ο ιστορικός Κώστας Τριανταφύλλου, γεμάτη κουνέλια. Την πρώτη δεκαετία του 19ου αιώνα (1805) ο Έντουαρντ Ντόντουελ (Edward Dodwell) αναφέρει τη νησίδα και το εκκλησάκι.

## Παραπομπές


## Πηγές
* *Αχαΐα*, Χάρτης νομού και σχέδια πόλεων, περιηγητικός χάρτης, ταξιδιωτικός οδηγός. Χάρτης σε κλίμακα 1:100.000 συμβατός με GPS, Εκδόσεις Όραμα, Ραφήνα χ.χ. ISBN 978-960-448-606-9.
* Edward Dodwell, *A classical and topographical tour through Greece, during the years 1801, 1805, and 1806*, Τόμος Β΄, Printed for Rodwell and Martin, London 1819, σελ. 312.
* *Μεγάλη Ελληνική Εγκυκλοπαίδεια*, Τόμος: Συμπλήρωμα Δ΄, 1962, σελ. 137.
* Κώστας Ν. Τριανταφύλλου, *Ιστορικόν Λεξικόν των Πατρών*, Τόμος Α΄, Τυπογραφείο Πέτρου Χρ. Κούλη, Πάτρα 1995, Τρίτη Έκδοση, λήμμα Άραξος, λήμμα Καλογριά.

## Εξωτερικοί σύνδεσμοι
* «Αρχιερατικός Εσπερινός στο εκκλησάκι του Αγίου Ιωάννου του Θεολόγου στο Ναυτικό Οχυρό του Αράξου». thebest.gr. 08/05/2015. Ανακτήθηκε: 27/11/2015.

Κατηγορία:Γεωγραφία της Αχαΐας
Κατηγορία:Νησιά λιμνών της Ελλάδας
Κατηγορία:Δήμος Λαρισσού
Κατηγορία:Δήμος Δυτικής Αχαΐας
Κατηγορία:Εθνικό Πάρκο υγροτόπων Κοτυχίου Στροφυλιάς
Ιωάννης Δουρέντης

Ο **Ιωάννης Δουρέντης** (1888 - 30 Νοεμβρίου 1964), του Αντωνίου, ήταν Έλληνας στρατιωτικός (έφτασε στον βαθμό του Υποστρατήγου) και πολιτικός.

## Βιογραφία
Γεννήθηκε στη Λάρισα και φοίτησε στη Στρατιωτική Σχολή Ευελπίδων. Στη διάρκεια των Βαλκανικών Πολέμων τραυματίστηκε 2 φορές. Αποτάχθηκε δύο φορές από τον στρατό, την δεύτερη το 1923, εξαιτίας της συμμετοχής του στο κίνημα των Λεοναρδόπουλου και Γαργαλίδη. Αποστρατεύτηκε το 1935.
Στην κυβέρνηση Μεταξά διορίστηκε ως υπουργός Εσωτερικών (και από τις 13 Ιουλίου 1939 ως τον Σεπτέμβριο του 1939 υπουργός Κρατικής Υγιεινής και Αντιλήψεως) ως τις 29 Ιανουαρίου 1941. Παρέμεινε υπουργός Εσωτερικών στην κυβέρνηση Κορυζή, από τον Ιανουάριο ως τον Απρίλιο του 1941.

Πέθανε σε ηλικία 76 ετών στις 30 Νοεμβρίου 1964 και η κηδεία του έγινε την επομένη στο Β΄ Νεκροταφείο Πατησίων.

## Παραπομπές


Κατηγορία:Έλληνες αξιωματικοί του Στρατού Ξηράς
Κατηγορία:Έλληνες υπουργοί Εσωτερικών
Κατηγορία:Έλληνες υπουργοί Κρατικής Υγιεινής και Αντιλήψεως
Βιντεοπαιχνίδι δράσης περιπέτειας

**Δράσης περιπέτειας** (αγγλικά: **action adventure**, γνωστό και ως **arcade adventure**) ονομάζεται ένα είδος βιντεοπαιχνιδιών όπου συνδυάζονται διαφόρων ειδών στοιχεία από βιντεοπαιχνίδια δράσης και περιπέτειας. Πρόκειται ίσως για το πιο περιεκτικό και πιο διαδεδομένο είδος παιχνιδιών.

Με την άρνηση του είδους περιπέτειας από την κοινότητα των παικτών, η κατηγορία *δράσης περιπέτειας* απέκτησε μεγαλύτερη αφθονία παιχνιδιών. Οι παίκτες χρησιμοποιούν αυτή τη λέξη για να εκφράσουν το φανταστικό είδος στο οποίο ανήκει ένα παιχνίδι σεναριακά, παρά στον τρόπο του παιχνιδιού.

Πρόκειται για ένα υβριδικό είδος βιντεοπαιχνιδιού το οποίο είναι εξαιρετικά διευρυμένο, ίσως το πιο διευρυμένο είδος βιντεοπαιχνιδιών. Τυπικά, τα «καθαρά» βιντεοπαιχνίδια περιπέτειας περιέχουν προβλήματα κατάστασης του παίκτη προς λύση, με ελάχιστη ή και καθόλου δράση. Αν υπάρχει δράση, τότε αυτή γενικότερα συμβαίνει με τη μορφή μίνι παιχνιδιών. Αντιθέτως, τα «καθαρά» παιχνίδια δράσης βασίζονται σε αντιδράσεις του παίκτη σε πραγματικό χρόνο, οι οποίες δοκιμάζουν τα αντανακλαστικά του.

Συνεπώς, το είδος των παιχνιδιών δράσης περιπέτειας συνδυάζουν την επίλυση προβλημάτων και τα αντανακλαστικά, σε καταστάσεις είτε βίας είτε μη βίας.

## Γνωστά παιχνίδια και σειρές του είδους
*Assassin's Creed
*
*Fahrenheit
*Grand Theft Auto
*Prince of Persia
*Red Dead
*The Last of Us
*Tomb Raider
*Uncharted

## Άλλα είδη βιντεοπαιχνιδιών
*Βιντεοπαιχνίδια δράσης
*Βιντεοπαιχνίδια περιπέτειας
*Βιντεοπαιχνίδια επιβίωσης τρόμου
*Βιντεοπαιχνίδια ρόλων
*Βιντεοπαιχνίδια δράσης ρόλων
*Βιντεοπαιχνίδια στρατηγικής
*Βιντεοπαιχνίδια MMORPG
*Βιντεοπαιχνίδια πλατφόρμας
*Βιντεοπαιχνίδι πάλης
*Βιντεοπαιχνίδι beat 'em up
*Βιντεοπαιχνίδια βολών πρώτου προσώπου
*Βιντεοπαιχνίδια εξομοίωσης
*Βιντεοπαιχνίδια παζλ
*Βιντεοπαιχνίδια αγώνων
*Βιντεοπαιχνίδια αθλητισμού

*
Δράσης περιπέτειας
Σύμπονος

Ο **Σύμπονος** ήταν αξιωματούχος της Βυζαντινής Αυτοκρατορίας, αντίστοιχος του σημερινού δικηγόρου. 

Ήταν ιδιώτης και όχι κρατικός αξιωματούχος· στην πρώιμη Βυζαντινή Αυτοκρατορία συχνά πρόσφερε νομικές συμβουλές στους δικαστές της εποχής, που ήταν κυρίως στρατιωτικοί, χωρίς νομικές γνώσεις. Τον 12ο αιώνα ο Σύμπονος αναφέρεται με την ίδια ιδιότητα: παρακολουθούσε τις δίκες προσφέροντας νομική βοήθεια στον δικαστή, αλλά και δίκαζε μικρές υποθέσεις λόγω των γνώσεων του, πιθανότατα έπειτα από εντολή του Αυτοκράτορα, εφόσον δεν ήταν ο ίδιος δικαστής. Ο Σύμπονος αναφέρεται να συμμετέχει και σε συνεδριάσεις του Πατριαρχικού δικαστηρίου.

## Παραπομπές


## Πηγές
* Γκουτζιουκώστας, Ανδρέας (2004, Αριστοτέλειο Πανεπιστήμιο Θεσσαλονίκης (ΑΠΘ)), Η απονομή δικαιοσύνης στο Βυζάντιο (9ος-12ος αιώνες): τα δικαιοδοτικά όργανα και τα δικαστήρια της πρωτεύουσας

Κατηγορία:Βυζαντινοί νομικοί τίτλοι
Πατρίκ Μανουκιάν

Ο **Πατρίκ Μανουκιάν** είναι Γάλλος δημοσιογράφος, εκδότης και συγγραφέας. Γεννήθηκε στη Μεντόν, νοτιοδυτικά του Παρισιού στις 13 Αυγούστου 1949. Χρησιμοποίησε το ψευδώνυμο Ιάν Μανούκ, το οποίο είναι αναγραμματισμός του επιθέτου του, στη δημοσίευση του αστυνομικού μυθιστορήματος *Γερουλντελγγέρ*.

## Βιογραφία
Ο Μανουκιάν σπούδασε δίκαιο και πολιτικές επιστήμες στη Σορβόννη όπως επίσης και δημοσιογραφία στο Γαλλικό Ινστιτούτο Τύπου. Από νωρίς άρχισε να κάνει μεγάλα ταξίδια. Στα 18 του χρόνια ταξίδεψε για 2 χρόνια στις Η.Π.Α. και τον Καναδά και κάνοντας οτοστόπ διάνυσε 40 χιλιάδες χιλιόμετρα. 24 χρονών διέσχισε την Ισλανδία, το Μπελίζ και τη Βραζιλία, όπου και διέμεινε για 13 μήνες.

Επιστρέφοντας στη Γαλλία συνεργάστηκε ως δημοσιογράφος στις ταξιδιωτικές σελίδες διαφόρων περιοδικών και εφημερίδων όπως Le Figaro, Télé Magazine, Vacances Magazine κ.ά. Το 1987 δημιούργησε τις εκδόσεις Μανούκ (Manook), που ειδικεύονται στα ταξιδιωτικά βιβλία και στη συνέχεια τις εκδόσεις Τουρνόν (Tournon), με θέματα σχετικά με τη νεολαία.

Μετά από ένα ταξίδι του στη Μογγολία, γοητευμένος από την χώρα, δημοσίευσε το 2013 το αστυνομικό μυθιστόρημα  *Γερουλντελγγέρ*, υπογράφοντας με το ψευδώνυμο Ιάν Μανούκ. Το βιβλίο αυτό τιμήθηκε με δεκαέξι βραβεία, τρία από τα οποία είναι τα πιο σημαντικά στην κατηγορία του αστυνομικού μυθιστορήματος στη Γαλλία, όπως το *Prix SNCF du polar*. Το 2015 εκδόθηκε το δεύτερο βιβλίο της σειράς με τίτλο *Les Temps sauvages* και το 2016 το *La mort nomade*, που συμπληρώνει την τριλογία με κεντρικό ήρωα τον Γερουλντελγγέρ, έναν αστυνομικό επιθεωρητή της Ουλάν Μπατόρ που εξιχνιάζει εγκλήματα που λαμβάνουν χώρα σε μια κοινωνία που προσπαθεί να εξισορροπήσει ανάμεσα στην παράδοση και τον εκσυχρονισμό.  
 
## Έργα
* *D’Islande en Belize*, récit de voyage, 1978
* *Le Temps du voyage : petite causerie sur la nonchalance et les vertus de l'étape*, éditions Transboréal, 2011
* *Les Bertignac  L'homme à l'œil de diamant*, Éditions Hugo et Cie, 2011 (Βραβείο Gulli 2012), υπό το ψευδώνυμο Paul Eyghar
* *Yeruldelgger*, Albin Michel, 2013
* *Les Temps sauvages*,  2015 ISBN 978-2-226-31462-8
* *La mort nomade*, 2016 ISBN 978-225-3092-76-6
* *Mato Grosso*, 2017
* *Heimaey*, 2018
* *Askja*, 2019

### Ελληνικές μεταφράσεις
* *Γερουλντελγγέρ, Εγκλήματα στη Μογγολία*, Εκδόσεις Στερέωμα, 2015, ISBN 978-960-8061-41-5, Μετάφραση Ουρανία Πολυκανδριώτη

## Παραπομπές


Κατηγορία:Γάλλοι συγγραφείς
Κατηγορία:Γάλλοι δημοσιογράφοι
Παναγιώτης Δελημήτσος

Ο **Παναγιώτης Δελημήτσος** (28 Νοεμβρίου 1938 - 3 Νοεμβρίου 2015) του Βασιλείου, ήταν Έλληνας δικηγόρος και πολιτικός από την Αιτωλοκαρνανία, που διετέλεσε βουλευτής και υφυπουργός Οικονομικών.

## Βιογραφία
Καταγόταν από τον Μαραθιά Αιτωλοακαρνανίας.

Έγινε μέλος της Νέας Δημοκρατίας από την ίδρυση του κόμματος και κατήλθε ως υποψήφιος βουλευτής στην εκλογική περιφέρεια της πατρίδας του για πρώτη φορά το 1974.

Εξελέγη για πρώτη φορά βουλευτής Αιτωλοακαρνανίας με τη Νέα Δημοκρατία στις εκλογές του Ιουνίου του 1989. Επανεξελέγη στις εκλογές που διεξήχθησαν τον Νοέμβριο της ίδιας χρονιάς και σε εκείνες του 1990.  Στις 11 Απριλίου 1990 διορίστηκε υφυπουργός Οικονομικών, θέση στην οποία παρέμεινε ως τις 8 Αυγούστου 1991.
Επί πρωθυπουργίας του Κώστα Καραμανλή ήταν πρόεδρος του Ταμείου Εθνικής οδοποιίας. Ως το θάνατό του ήταν γενικός γραμματέας της Ένωσης τέως βουλευτών και ευρωβουλευτών.

Πέθανε από ανεύρυσμα στην Αθήνα, τον Νοέμβριο του 2015, κηδεύτηκε από τον ιερό ναό Αγίου Διονυσίου Αρεοπαγίτου στο Κολωνάκι και ετάφη στη γενέτειρά του.

## Παραπομπές


Κατηγορία:Βουλευτές εκλεγμένοι με τη Νέα Δημοκρατία
Κατηγορία:Έλληνες υφυπουργοί Οικονομικών
Κατηγορία:Βουλευτές Αιτωλοακαρνανίας
Γιώργος Καπαχτσής

Ο **Γιώργος Καπαχτσής** (26 Φεβρουαρίου 1934 - 15 Νοεμβρίου 2015) ήταν Έλληνας δικηγόρος και πολιτικός από την Καστοριά, που διετέλεσε βουλευτής και νομάρχης. Υπηρέτησε ως ο πρώτος αιρετός Νομάρχης Καστοριάς από την 1η Ιανουαρίου 1995 ως τις 31 Δεκεμβρίου 2002.

## Βιογραφία
Γιος του Χρήστου και της Βενετίας, ο Γεώργιος Καπαχτσής γεννήθηκε στο Βογατσικό Καστοριάς το 1934. Σπούδασε νομικά και εργάστηκε ως δικηγόρος επί 4 δεκαετίες. 
Εξελέγη για πρώτη φορά βουλευτής Καστοριάς με την Νέα Δημοκρατία στις εκλογές του Ιουνίου του 1989. Επανεξελέγη και στις εκλογές που διεξήχθησαν τον Νοέμβριο της ίδιας χρονιάς. Η κοινοβουλευτική θητεία του τερματίστηκε το 1990.

Το 1994 εξελέγη ως ο πρώτος αιρετός Νομάρχης Καστοριάς με ποσοστό 53,47% από τον πρώτο γύρο. Επανεξελέγη το 1998 στον δεύτερο γύρο με ποσοστό 57,85%, επικρατώντας του Θ. Βραγγαλά (από το ΠΑΣΟΚ).

Είχε υπηρετήσει και ως δημοτικός σύμβουλος Καστοριάς.

Τον Φεβρουάριο του 2015 τραυματίστηκε σοβαρά σε τροχαίο ατύχημα,όταν χτυπήθηκε από ταξί στο κέντρο της Θεσσαλονίκης  και απεβίωσε τον Νοέμβριο της ίδιας χρονιάς στο νοσοκομείο Παπαγεωργίου.

Με τη σύζυγό του, Σοφία Γαβριηλίδου, απέκτησαν 2 κόρες: τη Βενετία και την Όλγα.
## Παραπομπές


Κατηγορία:Βουλευτές εκλεγμένοι με τη Νέα Δημοκρατία
Κατηγορία:Νομάρχες Καστοριάς
Κατηγορία:Βουλευτές Καστοριάς
Ντάριους Ουάσινγκτον

Ο **Ντάριους Ουάσινγκτον**, γεννημένος στις 6 Δεκεμβρίου 1985 στο Γουίντερ Παρκ της Φλόριντα, είναι Αμερικανός καλαθοσφαιριστής, ο οποίος αγωνίζεται στην θέση του πόιντ γκαρντ.

## Καριέρα
Ο Ουάσινγκτον φοίτησε στο πανεπιστήμιο του Μέμφις και κέρδισε τον τίτλο του καλύτερου νέου παίκτη για την περιφέρεια του, έχοντας μέσο όρο 15,4 πόντων στην πρώτη του χρονιά και 13,4 στην δεύτερη.

Μετά το δεύτερο του έτος, αποφάσισε να ξεκινήσει την επαγγελματική του καριέρα, υπογράφοντας στην ομάδα του ΠΑΟΚ και ολοκληρώνοντας την χρονιά στην Τσεχία και τη Νίμπουργκ. Συνέχισε στην NBA D-League με τους Όστιν Τόρος και έπαιξε σε 18 παιχνίδια του ΝΒΑ με τους Σαν Αντόνιο Σπερς, έχοντας μέσο όρο 2,9 πόντων.

Την σεζόν 2007-08, φόρεσε την φανέλα του Άρη Θεσσαλονίκης, όπου σε 14 αγώνες κανονικής περιόδου είχε μέσο όρο 9,0 πόντων και σε 3 ματς των πλέι-οφ άλλους 15,0 πόντους ανά αγώνα.

Την επόμενη χρονιά, μεταγράφηκε στην ρωσική Ουράλ Γκρέιτ, το 2009-10 στην Γαλατάσαραϊ και το 2010-11 υπέγραψε στην ιταλική Ρόμα, ολοκληρώνοντας την σεζόν στην Πιράτας ντε Κεμπραντίγιας από το Πουέρτο Ρίκο.

Το καλοκαίρι του 2011, συμφώνησε με την τουρκική Τουρκ Τέλεκομ, κλείνοντας την χρονιά και πάλι στην Πιράτας ντε Κεμπραντίγιας. Τον Ιανουάριο του 2013, φόρεσε την φανέλα της Χαποέλ Ελιάτ από το Ισραήλ και έναν μήνα αργότερα υπέγραψε στην γαλλική Λε Μαν Σαρτ Μπασκέτ.

Τις δύο επόμενες σεζόν, αγωνίστηκε στην Εσκισεχίρ από την Τουρκία και επέστρεψε στη Νίμπουργκ μετά από επτά χρόνια.

## Παραπομπές


## Πηγές
* Darius Washington - Eurobasket
* Darius Washington NBA Stats | Basketball-Reference.com
* WASHINGTON, DARIUS - Welcome to EUROLEAGUE BASKETBALL

Κατηγορία:Αμερικανοί καλαθοσφαιριστές
Κατηγορία:Καλαθοσφαιριστές Άρη Θεσσαλονίκης
Κατηγορία:Καλαθοσφαιριστές ΠΑΟΚ
Κατηγορία:Καλαθοσφαιριστές τσεχικών συλλόγων
Κατηγορία:Καλαθοσφαιριστές Σαν Αντόνιο Σπερς
Κατηγορία:Καλαθοσφαιριστές Ουράλ Γκρέιτ Περμ
Κατηγορία:Καλαθοσφαιριστές Γαλατασαράι
Κατηγορία:Καλαθοσφαιριστές Βίρτους Ρόμα
Κατηγορία:Καλαθοσφαιριστές πορτορικανικών συλλόγων
Κατηγορία:Καλαθοσφαιριστές Τουρκ Τέλεκομ
Κατηγορία:Καλαθοσφαιριστές ισραηλινών συλλόγων
Κατηγορία:Καλαθοσφαιριστές Λε Μαν Σαρτ Μπασκέτ
Κατηγορία:Καλαθοσφαιριστές Εσκισεχίρ
Κατηγορία:Καλαθοσφαιριστές κινεζικών συλλόγων
Κατηγορία:Καλαθοσφαιριστές Ώστιν Τόρος
Κατηγορία:Καλαθοσφαιριστές Σακάρια Μπουγιουκσεχίρ Μπελεντιγέσι ΣΚ
Αλέξανδρος Παπαδάμ

Ο **Αλέξανδρος Παπαδάμ** (πέθανε στις 6 Φεβρουαρίου 1963) υπήρξε Έλληνας πολιτικός από τις Κυκλάδες.

## Βιογραφικά στοιχεία
Ήταν γιος του Νικολάου Παπαδάμ. Με τη σύζυγό του, Μαρία, απέκτησαν 1 γιο και 2 κόρες.

Εξελέγη βουλευτής Σύρου στις εκλογές του 1923. 

Απεβίωσε στις 6 Φεβρουαρίου 1963 και κηδεύτηκε την επομένη στην Αθήνα.

## Παραπομπές


Κατηγορία:Βουλευτές Σύρου
Μανώλης Θραψανιώτης

Ο **Μανώλης Θραψανιώτης** (Τάπες Λασιθίου, 1949) είναι Έλληνας οδοντίατρος και πολιτικός. Εξελέγη βουλευτής Λασιθίου με το κόμμα του ΣΥΡΙΖΑ στις εκλογές του Σεπτεμβρίου του 2015.

## Σταδιοδρομία
Γεννήθηκε στις Τάπες Λασιθίου και σπούδασε Οδοντιατρική. Κατά τα φοιτητικά του χρόνια ανέπτυξε αντιδικτατορική δράση. Ήταν ιδρυτικό μέλος του Οδοντιατρικού συλλόγου Λασιθίου και είναι σήμερα εκπρόσωπος στην Ελληνική Οδοντιατρική Ομοσπονδία. 
Το 1989 εντάχθηκε στο Συνασπισμό και κατήλθε υποψήφιος με το κόμμα αυτό στις εκλογές του 1989 και του 1990. 
Ασχολήθηκε με τα κοινά στον Δήμο Αγίου Νικολάου και υπηρέτησε ως Αντιδήμαρχος με αρμοδιότητες στον πολιτισμό, τον Αθλητισμό την Προσχολική αγωγή καθώς και ως πρόεδρος τού Πολιτιστικού Οργανισμού του Δήμου. Δύο φορές, το 2010 και το 2014 ήταν υποψήφιος Αντιπεριφερειάρχης στο ψηφοδέλτιο του υποψήφιου Περιφερειάρχη Μιχάλη Κριτσωτάκη (Ριζοσπαστική Συνεργασία Κρήτης).
Στις εκλογές του 2007 ήταν υποψήφιος βουλευτής με τον ΣΥΡΙΖΑ, όπως και τον Ιανουάριο του 2015, χωρίς να εκλεγεί.  Έπειτα από τη διεξαγωγή των πρόωρων βουλευτικών εκλογών του Σεπτεμβρίου του 2015,  ο Μανώλης Θραψανιώτης έγινε ο δεύτερος εκλεγμένος βουλευτής της Αριστεράς στο Λασίθι, έπειτα από 57 χρόνια, όταν το 1958 είχε εκλεγεί με την ΕΔΑ ο Γεώργιος Παπαγεωργίου.

## Παραπομπές


Κατηγορία:Έλληνες οδοντίατροι
Κατηγορία:Βουλευτές Λασιθίου
Κατηγορία:Βουλευτές εκλεγμένοι με τον ΣΥΡΙΖΑ
Φίλιππος Καπετανόπουλος

Ο **Φίλιππος Καπετανόπουλος** † (1876-1904) ήταν Έλληνας αγωνιστής του Μακεδονικού αγώνα.

## Βιογραφία
Γεννήθηκε στο χωριό Πύργοι Εορδαίας (Κατράνιτσα) το 1876 και εργαζόταν ως φαρμακοποιός στο Μοναστήρι, όταν το 1903 μυήθηκε από τον Έλληνα πρόξενο Μοναστηρίου Νικόλαο Μαυρουδή στο Ελληνομακεδονικό Κομιτάτο. Χρημάτισε για ένα διάστημα μέλος της τριμελούς Επιτροπής Αμύνης Μοναστηρίου, αλλά έπειτα στάλθηκε στην γενέτειρα του (Κατράνιτσα) για να οργανώσει εκεί το Ελληνικό Κομιτάτο. Αργότερα, τον Σεπτέμβριο του 1904, κατατάχθηκε στο σώμα του Παύλου Μελά, του οποίου υπήρξε στενός συνεργάτης, λίγες όμως μέρες αργότερα έπεσε μαχόμενος στον Πολυπόταμο Φλώρινας (19 Σεπτεμβρίου 1904).

Ο Παύλος Μελάς σε επιστολή του προς την σύζυγο του Ναταλία (17/9/1904) γράφει για την γνωριμία του με τον Καπετανόπουλο :

Δύο μέρες αργότερα σε επιστολή του με ημερομηνία 19 Σεπτεμβρίου 1904, ο Μελάς αναφέρει ότι σε άτακτη φυγή του σώματος του, τραυματίζεται θανάσιμα ο πατριώτης Φίλιππος Καπετανόπουλος από πυροβολισμό. Ειδικότερα μεταξύ άλλων αναφέρει:

Αναφορικά με τον θάνατο του Καπετανόπουλου ο Μακεδονομάχος Καραβίτης Ιωάννης γράφει στα απομνημονεύματα του:

«*Μια μπαταριά πρόλαβαν και έριξαν [οι Τούρκοι]. Στο μεταξύ είχαν καλυφτεί οι άντρες μας και ευτυχώς η μπαταριά πήρε μόνο έναν, γιατί θα μπορούσε να πάρει και δεκαπέντε. Πήρε το φαρμακοποιό Φίλιππα Καπετανόπουλο από την [[Πύργοι Κοζάνης|Κατράνιτσα]], που μας ήρθε αποβραδίς. Η σφαίρα του έσπασε το κόκαλο στο μηρό και ήταν αδύνατο να κινηθεί χωρίς φορείο, αλλά που τέτοια πολυτέλεια...* *Τον έσυραν μέσα στα κλαδιά, όπου τον σκέπασε ο [[Παύλος Μελάς|Μελάς]] με την κάπα του. Άρχισε να βρέχει και να έχει πυκνή ομίχλη, τόσο που δεν διακρίναμε τίποτα. Έτσι μπόρεσαν οι Τούρκοι να ανέβουν στο σημείο που είχε πέσει ο Καπετανόπουλος. Τον είδαν από απόσταση, αλλά φοβήθηκαν να πλησιάσουν, τον πυροβόλησαν και τον αποτελείωσαν. Στο πτώμα του βρήκαν σημείωμα του πρόξενου Καλλέργη και γι’ αυτό ανακλήθηκε από το προξενείο Μοναστηρίου. Τους πυροβολισμούς που πέσανε κατά του Καπετανόπουλου, τους ακούσαμε γιατί δεν ήμασταν μακριά.*»

Ο οπλαρχηγός Παύλος Μελάς πριν εγκαταλείψει το σώμα του Καπετανόπουλου, βγάζει την κάπα του και σκεπάζει τον νεκρό, αφήνοντας από αμέλεια στην τσέπη ένα γράμμα που του είχε δώσει ο ίδιος ο Καπετανόπουλος, να στείλει στον πρόξενο στο Μοναστήρι, Καλλέργη. Αργότερα, μαζί με τον νεκρό μακεδονομάχο Καπετανόπουλο οι οθωμανοί στρατιώτες θα ανακαλύψουν αυτή την επιστολή, που θα προκαλέσει οθωμανικό διάβημα στην ελληνική κυβέρνηση και θα οδηγήσει σε ανάκληση του Έλληνα Προξένου.

## Παραπομπές


Κατηγορία:Έλληνες φαρμακοποιοί
Κατηγορία:Μακεδονομάχοι
Κατηγορία:Μακεδόνες
Επικουρική προστασία

Η **επικουρική προστασία** είναι μια διεθνής προστασία για άτομα που ζητούν άσυλο, αλλά δεν χαρακτηρίζονται ως πρόσφυγες. Στο ευρωπαϊκό δίκαιο, η Οδηγία 2004/83/ΕΚ ορίζει τις ελάχιστες απαιτήσεις για το δικαίωμα στην επικουρική προστασία. Στην Οδηγία αργότερα προστέθηκε η Οδηγία 2011/95/ΕΕ, η οποία αναφέρει ενιαία σχετικά με τα πρόσωπα που δικαιούνται επικουρική προστασία και για το περιεχόμενο της παρεχόμενης προστασίας.

Στην Ευρωπαϊκή Ένωση, ένα πρόσωπο που είναι επιλέξιμο για το καθεστώς της επικουρικής προστασίας, σημαίνει υπήκοος τρίτης χώρας ή ανιθαγενής ο οποίος θα αντιμετωπίσει πραγματικό κίνδυνο να υποστεί σοβαρή βλάβη εάν αυτός επιστρέψει στη χώρα καταγωγής του. Η σοβαρή βλάβη ορίζεται ως ο κίνδυνος για: «(α) θανατική ποινή ή εκτέλεση, ή (β) βασανιστήρια ή απάνθρωπη ή εξευτελιστική μεταχείριση ή τιμωρία του αιτούντος στη χώρα καταγωγής του, ή (γ) σοβαρή και προσωπική απειλή κατά της ζωής πολίτη ή προσώπου από λόγους αδιάκριτης βίας σε καταστάσεις διεθνούς ή εσωτερικής ένοπλης σύρραξης.»

Σύμφωνα με την Οικουμενική Διακήρυξη των Δικαιωμάτων του Ανθρώπου, ο καθένας έχει το δικαίωμα να ζητήσει άσυλο από διώξεις. Το χορηγούμενο καθεστώς του πρόσφυγα, ωστόσο, ορίζεται από τη Σύμβαση και το Πρωτόκολλο για το Καθεστώς των Προσφύγων που τον ορίζει ως πρόσωπο που κινδυνεύει να διωχθεί για λόγους φυλής, θρησκείας, εθνικότητας, συμμετοχής σε ιδιαίτερη κοινωνική ομάδα, ή πολιτικών πεποιθήσεων στη χώρα καταγωγής του.

## Εξαιρέσεις από το καθεστώς επικουρικής προστασίας
Ένα άτομο αποκλείεται από επικουρική προστασία, εάν το ευρωπαϊκό κράτος μέλος πιστεύει ότι αυτό έχει διαπράξει σοβαρό αδίκημα, είναι ένοχος πράξεων που αντιβαίνουν στα άρθρα 1 και 2 του Χάρτη των Ηνωμένων Εθνών, ή αν αυτό είναι κίνδυνος για την κοινωνία, ή αν αυτό έχει διαπράξει εγκλήματα κατά της ανθρωπότητας

Επιπλέον, το καθεστώς της επικουρικής προστασίας μπορεί να αφαιρεθεί από πρόσωπα, όταν οι συνθήκες που τα οδήγησαν στο καθεστώς προστασίας έχουν εκλείψει ή έχουν μεταβληθεί έτσι ώστε το άτομο να μην αντιμετωπίζει πλέον κίνδυνο σοβαρής βλάβης.
## Παραπομπές


Κατηγορία:Άσυλο
Κατηγορία:Διεθνείς συνθήκες
Κατηγορία:Ευρωπαϊκό Δίκαιο
Γεράσιμος Βασιλάτος

μικρογραφία
Ο **Γεράσιμος Βασιλάτος** του Βασιλείου (5 Δεκεμβρίου 1901 - Ιανουάριος 1987) ήταν Έλληνας δικηγόρος, ποινικολόγος και πολιτικός, που διετέλεσε βουλευτής.

## Σταδιοδρομία
Γεννήθηκε στο Δουλύχιο Κεφαλονιάς το 1901 και σπούδασε νομικά στο Πανεπιστήμιο των Αθηνών. Σταδιοδρόμησε ως δικηγόρος και αργότερα ως ποινικολόγος.
Τον Οκτώβριο του 1931 τραυματίστηκε με πυροβολισμούς από τον αεροπόρο Μιχαήλ Μουτούση, ο οποίος κατηγόρησε τον νεαρό δικηγόρο ότι διατηρούσε σχέσεις με την εν διαστάσει σύζυγό του, Μαργαρίτα Οριγώνη (ο Βασιλάτος ήταν δικηγόρος της). Ο αεροπόρος είχε θεωρήσει τον Βασιλάτο ως εραστή της γυναίκας του επειδή είχε επιδείξει υπέρμετρο ζήλο για να υπερασπίσει την υπόθεση της πελάτισσάς του. Κρίθηκε ένοχος με ελαφρυντικά και καταδικάστηκε όχι για την απόπειρα ανθρωποκτονίας αλλά για παράνομη κατοχή όπλου σε φυλάκιση 3 ημερών.

Την εποχή της κατοχής ήταν στην Εθνική Αντίσταση ως μέλος των Ε.Ο.Ε.Α. και από το 1942 έως το 1943 έδινε στους συμμάχους πληροφορίες για τον οπλισμό και την κίνηση των αεροπλάνων στο υπό γερμανική κατοχή αεροδρόμιο του Τατοΐου με αποτέλεσμα τον επιτυχή βομβαρδισμό του. Εξαιτίας της αντιστασιακής του δράσης συνελήφθη από τους Ιταλούς και φυλακίσθηκε στις φυλακές Αβέρωφ (cella 80) τo 1943 και επρόκειτο να σταλεί στην Ιταλία ως όμηρο. Επακολούθησε, όμως, η πτώση του Μουσολίνι και αφέθηκε ελεύθερος. 

Ο Βασιλάτος εξελέγη βουλευτής Σάμης το 1952 με τον Ελληνικό Συναγερμό και Αθηνών το 1961 με το Κόμμα Προοδευτικών, το 1963 και το 1964 με την Ένωση Κέντρου και το 1974 με την Ένωση Κέντρου-Νέες Δυνάμεις (εξελέγη στις 6 Μαΐου 1976 στη θέση του αποβιώσαντος Αλέξανδρου Παναγούλη, ενώ είχε χρηματίσει και δημοτικός σύμβουλος του Δήμου Αθηναίων.

Την περίοδο από το 1963 ως το 1964 υπηρέτησε ως τρίτος αντιπρόεδρος του Ελληνικού Κοινοβουλίου.
Υπήρξε στενός συνεργάτης και φίλος του Γεωργίου Παπανδρέου και εξορίστηκε μαζί με 10 ακόμη βουλευτές της Ενώσεως Κέντρου στη Φολέγανδρο και κατόπιν στη Σύρο. Αφέθηκε για λίγο ελεύθερος και μετά την απόπειρα του Αλέξανδρου Παναγούλη κατά του δικτάτορα Παπαδόπουλου, συνελήφθη και πάλι και εξορίστηκε στον Άγιο Ευστράτιο και κατόπιν στο Πλωμάρι Μυτιλήνης. Ήταν παντρεμένος με τη Μαρία Μάνεση και απέκτησαν 2 γιους.

Απεβίωσε σε ηλικία 86 ετών τον Ιανουάριο του 1987.

## Πηγές


Κατηγορία:Ποινικολόγοι
Κατηγορία:Βουλευτές Αθηνών
Κατηγορία:Βουλευτές Σάμης
Κατηγορία:Βουλευτές εκλεγμένοι με το Κόμμα Προοδευτικών
Κατηγορία:Βουλευτές εκλεγμένοι με την Ένωση Κέντρου
Κατηγορία:Βουλευτές εκλεγμένοι με τον Ελληνικό Συναγερμό
Κατηγορία:Βουλευτές εκλεγμένοι με την Ένωση Κέντρου - Νέες Δυνάμεις
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών
Κατηγορία:Έλληνες δικηγόροι του 20ού αιώνα